b'\n_START_ARTICLE_\nPseudonym\n_START_PARAGRAPH_\nPseudonym (ogs\xc3\xa5: psevdonym, fra gresk \xcf\x88\xce\xb5\xcf\x85\xce\xb4\xcf\x8e\xce\xbd\xcf\x85\xce\xbc\xce\xbf, \xc2\xabfalsk navn\xc2\xbb) er et fiktivt navn, brukt som dekknavn av en person som et alternativ til dennes riktige navn. Begrepet blir ogs\xc3\xa5 kalt nom de plume (fransk: \xc2\xabfj\xc3\xa6rnavn\xc2\xbb, en henvisning til at forfattere skrev med fj\xc3\xa6rpenn) n\xc3\xa5r det gjelder en forfatter som ikke \xc3\xb8nsker \xc3\xa5 bruke sitt eget navn ved publisering. Pseudonymer brukes ogs\xc3\xa5 av skuespillere, idrettsfolk, musikere og lignende. P\xc3\xa5 amerikansk engelsk brukes gjerne nom de guerre (fransk: \xc2\xabkrigsnavn\xc2\xbb) om mennesker som tok et pseudonym for \xc3\xa5 skjule sitt egentlige navn i strid, for eksempel av revolusjon\xc3\xa6re som ikke \xc3\xb8nsket at deres n\xc3\xa6rmeste skulle kunne identifiseres og slik bli straffet for de revolusjon\xc3\xa6res kamp mot etablissementet. For musikere kan det v\xc3\xa6re flere \xc3\xa5rsaker, men kanskje hovedsakelig for at et artistnavn skal v\xc3\xa6re kult eller inng\xc3\xa5 i konsept, eller for \xc3\xa5 skjule etnisitet ved \xc3\xa5 velge et mer engelskklingende navn.\n_START_SECTION_\nKollektivpseudonym\n_START_PARAGRAPH_\nEn variant av pseudonym er \xc2\xabkollektivpseudonym\xc2\xbb eller upersonlige pseudonym. De mest kjente eies av Stratemeyer-syndikatet og ble brukt p\xc3\xa5 deres serieb\xc3\xb8ker om bl.a. Hardyguttene (Franklin W. Dixon) og Fr\xc3\xb8ken Detektiv (Carolyn Keene), med flere forfattere som opprinnelig var p\xc3\xa5lagt anonymitet. _NEWLINE_John Donner og Helene Holst-Hammerfeldt er norske kollektivpseudonym med kjente opphavspersoner. John Donners 13 b\xc3\xb8ker i Sommerset-serien ble skrevet av Ragnar Hovland, Einar \xc3\x98kland, Per Olav Kaldestad og Sigbj\xc3\xb8rn Heie; mens de tre forfatterne May Grethe Lerum, Anne B. Ragde og Trude Br\xc3\xa6nne Larssen skrev hver sin av b\xc3\xb8kene i serien Emilies tid._NEWLINE_Nom de plume er et pseudonym valgt av utgiveren. Nom de plume er et franskspr\xc3\xa5klig uttrykk.\n_START_SECTION_\nArtistnavn\n_START_PARAGRAPH_\nEt lite utvalg navn blant musikere er blant annet Lana Del Rey, egentlig Elizabeth Grant; 50 Cent, egentlig Curtis Jackson; Cher, egentlig Cherilyn Sarkisian La Pierre; Ace Frehley, egentlig Paul Daniel Frehley; Alice Cooper, egentlig Vincent Damon Furnier; Axl Rose, egentlig William Bruce Bailey; Billie Holiday, egentlig Eleanora Fagan Gough; Bob Dylan, egentlig Robert Zimmerman; Bono, egentlig Paul Hewson; David Bowie, egentlig David Robert Jones; Elton John, egentlig Reginald Dwight og John Denver egentlig Henry John Deutschendorf Jr._NEWLINE_Blant skuespillere finnes Woody Allen, egentlig Allen Stewart Konigsberg; Fred Astaire, egentlig Frederick Austerlitz: Lauren Bacall, egentlig Betty Perske; Mel Brooks, egentlig Melvin Kaminsky; Mickey Rooney, egentlig Joseph Yule Jr.; Lizabeth Scott, egentlig Emma Mazzo; Martin Sheen, egentlig Ram\xc3\xb3n Gerard Antonio Est\xc3\xa9vez._NEWLINE_Blant boksere finnes Rocky Graziano, egentlig Thomas Rocco Barbella.'